Forslag til RÅDETS FORORDNING om ændring af forordning (EF) nr. 1030/2003 om visse restriktive foranstaltninger over for Liberia .

(forelagt af Kommissionen)

BEGRUNDELSE

(1) Den 1. august 2003 besluttede FN's Sikkerhedsråd i sin resolution 1497 (2003) at give medlemmer af FN tilladelse til at oprette en multinational styrke i Liberia til støtte for gennemførelsen af våbenstilstandsaftalen af 17. juni og til at undtage levering af våben og tilhørende materiel og levering af teknisk uddannelse eller bistand til den multinationale styrke fra det embargo, der blev indført ved FN's Sikkerhedsråds resolution 1343 (2001).

(2) I lyset af denne udvikling bør Rådet revurdere den fælles holdning 2001/357/FUSP om restriktive foranstaltninger over for Liberia og Rådets forordning (EF) nr. 1030/2003, som blandt andet forbyder at yde teknisk uddannelse eller bistand med relation til våben og enhver form for materiel med tilknytning hertil. Kommissionen er uformelt blevet anmodet om at fremsætte forslag til, hvordan EF træffer de nødvendige foranstaltninger.

(3) Kommissionen foreslår derfor at ændre Rådets forordning (EF) nr. 1030/2003 af 16. juni 2003 i overensstemmelse med resolution 1497 (2003).

Forslag til RÅDETS FORORDNING om ændring af forordning (EF) nr. 1030/2003 om visse restriktive foranstaltninger over for Liberia

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 301,

under henvisning til fælles holdning 2003/... FUSP [1] om

[1] EFT L [...] af [...], s. [...].

under henvisning til forslag fra Kommissionen [2], og

[2] EFT C [...] af [...], s. [...].

ud fra følgende betragtninger:

(1) Ved FN's Sikkerhedsråds resolution 1497 (2003) af 1. august 2003, i det følgende benævnt "UNSCR 1497 (2003)", fik medlemmerne af FN tilladelse til at oprette en multinational styrke i Liberia til støtte for gennemførelsen af våbenstilstandsaftalen af 17. juni 2003 og til at undtage levering af våben og tilhørende materiel og levering af teknisk uddannelse eller bistand til den multinationale styrke fra det våbenembargo, der blev indført ved FN's Sikkerhedsråds resolution 1343 (2001) af 7. marts 2001.

(2) Ved fælles holdning 2001/357/FUSP [3], senest ændret ved fælles holdning 2003/365/FUSP [4] af 19. maj 2003, og forordning (EF) nr. 1030/2003 [5] af 16. juni 2003 blev der indført restriktive foranstaltninger over for Liberia. Med fælles holdning 2003/.../FUSP af .. 2003 ændres den nuværende ordning, således at den bringes i overensstemmelse med UNSCR 1497 (2003).

[3] EFT L 126 af 8.5.2001, s. 1.

[4] EFT L 124 af 20.5.2003, s. 49.

[5] EFT L 150 af 18.6.2003, s. 1.

(3) Forordning (EF) nr. 1030/2003, som blandt andet forbyder at yde teknisk uddannelse eller bistand med relation til våben og enhver form for materiel med tilknytning hertil, bør ændres i overensstemmelse hermed.

(4) Denne forordning bør træde i kraft hurtigst muligt -

UDSTEDT FØLGENDE FORORDNING:

Artikel 1

Artikel 1, stk. 2, i forordning (EF) nr. 1030/2003 affattes således:

"2. Forbuddet i stykke 1 gælder ikke

a) ydelse af teknisk uddannelse og bistand, der alene har til formål at støtte og blive anvendt af den multinationale styrke i Liberia, hvis de kompetente myndigheder anført i bilag I i den medlemsstat, hvor serviceudbyderen er etableret, har givet tilladelse hertil

b) enhver anden ydelse af teknisk uddannelse og bistand, som det udvalg, der er nedsat ved paragraf 14 i De Forenede Nationers Sikkerhedsråds resolution 1343 (2001), på forhånd har givet dispensation for. Dispensation opnås ved henvendelse til de kompetente myndigheder i medlemsstaterne, jf. bilag I til denne forordning."

Artikel 2

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...]

På Rådets vegne

Formand